Vier vas oor KZN-gesin se moordArgieffoto Vier persone is in hegtenis geneem nadat drie gesinslede, insluitend ŉ swanger vrou, wreed vermoor is. Kapt. Ngobile Gwala, woordvoerder van die polisie, het gesê die gesin is Donderdag in die vroeë oggendure in Zululiyaduma in Melmoth, in die noorde van KwaZulu-Natal, aangeval. “ŉ 49-jarige vrou, haar 23-jarige seun en ŉ 27-jarige swanger dogter, is met ŉ jagmes aangeval en geskiet,” het Gwala bygevoeg. “Een van die gesinslede, ŉ 30-jarige vrou, het die aanval oorleef en sy is in ŉ kritieke toestand na ŉ hospitaal geneem.” Na bewering het vier verdagtes, gewapen met jagmesse en ŉ vuurwapen, die huis betree terwyl die slagoffers geslaap het. “Hulle het op die gesin geskiet en hulle doodgekap.” Volgens ŉ aanvanklike ondersoek op die toneel het die aanvallers met geld en lugtydkoepons gevlug. Vier persone, tussen 16 en 21 jaar oud, is na die aanval deur speurders van Melmoth en die Glencoe-honde-eenheid in hegtenis geneem. “Hulle is by hul huise in Zululiyaduma in hegtenis geneem.” Hulle sal na verwagting Maandag in die Melmoth-landdroshof verskyn. “Die motief vir die aanval is nog nie bekend nie. Die polisie in Melmoth ondersoek drie aanklagte van moord, poging tot moord en huisbraak,” het Gwala bygevoeg. Nog inhegtenisnemings is moontlik.”